Die Volkswagen Beetle, amptelik die Volkswagen Tipe 1, of informeel die Volkswagen Kewer, is 'n tweedeur, vierpassasier, agterenjin ekonomiese motor vervaardig en bemark deur die Duitse motorvervaardiger Volkswagen (VW) van 1938 tot 2003. Die behoefte aan hierdie soort motor en sy funksionele doelwitte, is deur Adolf Hitler, die leier van Nazi-Duitsland, geformuleer, wat 'n goedkoop, eenvoudige motor gesoek het om in massa te produseer vir die nuwe padnetwerk van sy land. Hy het Porsche in 1934 gekontrakteer om dit te ontwerp en te bou volgens sy streng standaarde. Ferdinand Porsche en sy span het tot 1938 geneem om die ontwerp te finaliseer. Dit is een van die eerste agterenjin motors. Met meer as 21 miljoen vervaardig (21 529 464) in 'n lugverkoelde, agterenjin, agterwielopset, is die Beetle die langste en mees-vervaardigde motor van 'n enkele ontwerpplatform ter wêreld.
Die Kewer was 'n kombinasie van idees wat deur Ferdinand Porsche saamgevoeg is. Hy is deur Adolf Hitler opdrag gegee om 'n motor vir die mense te maak. Groot dele van die motor is egter nie deur Porsche ontwerp nie, maar deur Béla Barényi en / of Erwin Komenda. Albei beweer dat hulle die oorspronklike uitvinder van die konsep is. Volgens ander was die Hongaarse Jood Josef Ganz die ontwerper. Tans bly dit onduidelik wie die werklike uitvinder van die "Kewer"-konsep was.
Die kenmerkende viersilinder-boksermotor van die Kewer, wat agter in die motor geplaas is, is deur Franz Reimspiess ontwerp. Hitler het dit moontlik gemaak om met produksie te begin, maar weens die oorlogsbedryf was daar weinig geleentheid om die Kewer as 'n openbare motor voor te stel. Die konsep is meer gebruik vir propaganda doeleindes. Eers na die oorlog het die produksie regtig van die grond af gekom. Die eerste prototipes het geen agterruit gehad nie. Tydens die toetsing is daar hieroor gekla en twee klein vensters is aangebring. Die ruitjies het 'n bietjie soos die lense van 'n bril gelyk, en daarom word die eerste kewers 'Brilkewers' genoem.